**DISLEKSIJA ILI POREMEĆAJ ČITANJA**

**Razvojna disleksija** pripada specifičnim teškoćama učenja i prvenstveno se očituje teškoćama savladavanja čitanja i pisanja. Disleksija je najčešći razvojni poremećaj djece školske dobi s učestalošću od 7 do 10%.

**Specifične teškoće učenja obuhvaćaju:**

**Disleksiju (poremećaj čitanja)**

**Disgrafiju (poremećaj pisanja)**

**Diskalkuliju (poremećaj računanja)**

Svaki od ovih poremećaja podrazumijeva uredne opće kognitivne sposobnosti, uključenost u sustavnu poduku i nedostatak oštećenja središnjeg živčanog sustava.

**Disleksija se očituje u sporijoj brzini čitanja, nižoj razini točnosti te nerazumijevanju pročitanoga.**

Osnovna obilježja disleksije su sporost, zamjene glasova, zamjene sličnih grafema, slovkanje i nemogućnost spajanja fonema u riječ te zamjene riječi tijekom čitanja.

**SMJERNICE ZA RAD**

Tijekom virtualne nastave učenici s disleksijom imat će jedinstvenu priliku savladavati gradivo pretežno vizualnim putem. U nastavku smo pripremili smjernice za grafičke prilagodbe tekstova te opise i primjere zadataka koji se upotrebljavaju u logopedskoj terapiji. Tijekom razdoblja virtualne nastave (i odgođenih logopedskih terapija) preporučuje se uvježbavanje predloženih strategija na tekstovima i materijalima koje nastavnici postavljaju u virtualne učionice.

**SMJERNICE ZA GRAFIČKE PRILAGODBE TEKSTOVA**

1. Razmak između redova trebao bi biti 1,5 ili dvostruki, a cjeline razlomljene na manje podnaslove
2. Koristiti “jednostavna” slova kao što su “Arial” ili “Comic Sans”, veličine 14 pt
3. Izbjegavati *Italic* i podcrtana slova
4. Posebno paziti na vrstu slova koja nije odgovarajuća za neke ispise i simbole (npr. unutar kemije, matematike i nekih drugih područja – sličnosti broja 1, i , I, l) u kojima je moguće koristiti druge vrste slova (npr. Book Antiqua) ili podebljanom izvedbom nekih simbola odijeliti ih i tako izbjeći miješanje i zamjene simbola
5. Tekst poravnati samo s lijeve strane jer omogućava lakše snalaženje i praćenje reda
6. Posebno ispisati nove, nepoznate riječi

**PRIMJERI ZADATAKA**

1. **Čitanje s odvojenim naglasnim cjelinama**

Djeca s teškoćama čitanja često ne prate intonacijske cjeline, staju tamo gdje se umore i to dovodi do nerazumijevanja. Pri čitanju teksta nužno je da dijete usporava čitanje, ali na mjestima na kojima su stanke logične i opravdane. Stanke ostavljaju dosta vremena za pozornije dekodiranje i općenito smanjuje broj pogrešaka.

Npr. Stigla je jesen. Djeca se vuku u školu i sa sobom vuku torbe.

1. **Čitanje negramatičnih rečenica**

Vrlo dobra vježba za čitatelje koji često „čitaju napamet“. Negramatične rečenice su zamka koja čitatelja primorava na vrlo pozorno dekodiranje (čitatelj se usmjerava na kraj riječi, kako bi uspješno izvršio zadatak ne može se osloniti na mehanizme predviđanja riječi).

Npr. Jedan ljetni večer hodali su šuma tri patuljka i naišao je medvjeda.

1. **Traženje pogrešaka u tekstu**

Ovakvim zadacima se čitanje usporava i usmjeravamo se na točnost pročitanog.

Npr. Pronađi pogrešku u listi riječi:

BOŽIĆNI POGLON TNEVNA SOBA DVORIČTE ZINSKA OPREMA SNJEKOVIĆ

ZALEĆENA STAZA PATUNJAK

1. **Zadaci radnog pamćenja** podrazumijevaju zadatke u kojima se pamti neki broj riječi te zadatke u kojima je riječi potrebno zapamtiti, a zatim zapamćenim riječima na neki način baratati.

Npr. KRUŠKA SALATA JABUKA MRKVA PORILUK – Nabroji samo voće!

 MARKO IVANA LUKA ANA PETAR – Koliko slova imaju samo dječaci?

1. **Traženje riječi bez značenja**

Ovo je vrlo dobra vježba za čitatelje koji čitaju napamet jer će u ovakvim listama riječi često naići na riječi koje sliče pravoj riječi, pogrešno je dekodirati i pročitati. Pozornost se usmjerava na točnost pročitanog.

Npr. korito kapanotka lovište dovitljivost nalazište kakoća šumarak

1. **Traženje riječi u nizovima slova**

U ovim zadacima čitatelj zaključuje koje kombinacije slova ne mogu činiti riječ, a koje konsonantske skupine mogu biti dio riječi.

Npr. LGTPERDORLFAPASPERERBORESDORAARGEPŠOVRT

1. **Traženje uljeza u nizovima riječi**

U ovom zadatku čitatelj nakon pozornog dekodiranja mora odlučiti koja ne odgovara zadanoj skupini.

Npr. SPAVANJE, SPAVATI, ZASPATI, ZASUTI, USPAVATI, USPAVAN

 GRANA, GRANČICA, GRANATI, RAZGRANATO, GRANICA

1. **Zadaci za praćenje razumijevanja (nadgledanje zbunjenosti tijekom čitanja)**

Nadgledanje razumijevanja je vještina prepoznavanja dijelova teksta koji dovode do nerazumijevanja i svjesna upotreba strategija tijekom čitanja.

Neke od strategija kojima vješti čitatelji nadziru vlastito razumijevanje su: donošenje pretpostavki o tekstu prije čitanja (na temelju naslova i ilustracija predviđamo sadržaj priče), predviđanje postojećeg teksta, postavljanje pitanja, stvaranje mentalnih slika tijekom čitanja, sažimanje dijelova pročitanog teksta, određivanje glavnih i sporednih likova, uočavanje vremenske i uzročno-posljedične strukture teksta, razlučivanje bitnih od nebitnih informacija, prilagodba čitanja različitim vrstama teksta, uočavanje riječi koje nisu u skladu sa značenjem teksta.

Razumijevanje pročitanog provjeravamo pitanjima o pročitanom tekstu.

1. **Povezivanje metafore i riječi**

Ovim se zadatkom uvježbava zaključivanje na temelju jezičnih ključeva i znanja o svijetu.

Npr. Spoji.

TREŠNJE LUBENICA KRUMPIR GLJIVE JABUKA MRKVA ORAH KUKURUZ KUPINA PAPRIKA

voće u oklopu useljivo voće zečji kolačić podzemno povrće kokice u komadu ludi plodovi

divovski sokovnik crveni blizanci voćna tinta razljućeno povrće

1. **Zadatak za vježbanje slušne pažnje**

U ovom zadatku netko drugi čita tekst djetetu, dok dijete prati tekst i zaokružuje pogreške. Ovaj zadatak je iznimno zahtjevan za dijete s teškoćama čitanja.

Npr.

 **Osoba koja čita**

….Mama Perić već danima donosi kući poklone. Svaki dan kupi nešto novo: čarape, igračke, potkošulje, čokolade. Sve će ona to zamotati i staviti pod bor.

**Tekst koji se nalazi pred djetetom**

….Mama Perić već tjednima donosi kući poklone. Svaki dan kupi nešto novo: čarape, igračke, potkošulje, čokoladice. Sve će ona to zamotati i staviti ispod bora.

  **Izdvojila:**

Anja Benšić, mag. logoped